Papersnake/gushiwen huggingface dataset:
环翠亭
周紫芝（宋代）

客意长随倦鸟还，翠屏空梦小孱颜。更将临老双愁眼，来看平生未见山。

西子为谁颦远黛，湘娥何事髻烟鬟。千岩万壑无人处，便是辋川图画间。
题至乐亭 其二
王十朋（宋代）

石散山形在，池乾水意存。游心山水外，至乐不容言。
孝宗明堂前享太庙三首
真宗（宋代）

明明徽祖，抚世升平。
制礼作乐，发政施仁。
圣灵在天，德泽在民。
亿万斯年，保佑后人。
萧萧雨 秋日怀嘉定表妹
袁绶（清代）

正清秋天气雨初晴，薄暮嫩凉侵。渐白萍风起，莲衣零落，桐叶萧森。

来雁不传芳讯，云树影沉沉。减却清游兴，冷醉孤吟。

望处半竿残照，共炊烟一缕，阁住疏林。却高楼谁倚，横笛诉离心。

怕思量、八年前事，任疏花、红瘦倦幽寻。无聊甚、倩如钩月，来伴更深。
诉衷情
晏几道（宋代）

种花人自蕊宫来。牵衣问小梅。今年芳意何似，应向旧枝开。

凭今语，谢瑶台。客无才。粉香传信，玉盏开筵，莫待春回。
和林择这齐山韵
蔡幼学（宋代）

褰裳涉秋浦，散策上齐山。
盼往谢尘嚣，瞻新得层峦。
万象翕呈露，跬步不可间。
下巧瞰坤轴，高奇仰天剜。
硿矼禹所穴，巀嶭秦开关。
始探困伛偻，徐行快平宽。
斩凤扣危避，登虬俯澄湾。
突然出鳌北，但见江漫漫。
匪物激愚懦，且以计群顽。
廉泉二首 其一
赵抃（宋代）

岁旱江潢万井污，此泉深净肯清渝。伯夷死后泉流在，能使贪人一饮无。
自江华之衡阳途中作
吕温（唐代）

孤棹迟迟怅有违，沿湘数日逗晴晖。

人生随分为忧喜，回雁峰南是北归。
题庆上人住云栖
胡奎（元代）

应无所住住云中，云也何曾有定踪。夜半月明天似水，了无一点碍虚空。
同江谢王出郊
韩维（宋代）

东郊二月天，寒尽未成暄。
永日青丝骑，和风绿酒樽。
迳抽萱甲细，墙倚杏梢繁。
烂醉谁知者，行歌入国门。
落南二年无人相牵挽诗几于废罗子琳跫然至止喜而赋长韵
曾丰（宋代）

冷落江西香火缘，岭南人少问吾传。一行水陆馀千里，两岁风花仅百篇。

句眼竟谁知落处，古囊长是挂闲边。獶人常试斲泥手，客里相逢喜欲颠。
偶为秋原古树小景并题以诗 其一
弘历（清代）

脩篁几人不成林，古树犹无鸦可寻。谁道秋来多寂寞，寒郊烟霭望中深。
奉和思黯相公以李苏州所寄太湖石奇状绝伦…呈梦得
白居易（唐代）

错落复崔嵬，苍然玉一堆。峰骈仙掌出，罅坼剑门开。

峭顶高危矣，盘根下壮哉。精神欺竹树，气色压亭台。

隐起磷磷状，凝成瑟瑟胚。廉棱露锋刃，清越扣琼瑰。

岌嶪形将动，巍峨势欲摧。奇应潜鬼怪，灵合蓄云雷。

黛润沾新雨，斑明点古苔。未曾栖鸟雀，不肯染尘埃。

尖削琅玕笋，洼剜玛瑙罍。海神移碣石，画障簇天台。

在世为尤物，如人负逸才。渡江一苇载，入洛五丁推。

出处虽无意，升沉亦有媒。拔从水府底，置向相庭隈。

对称吟诗句，看宜把酒杯。终随金砺用，不学玉山颓。

疏傅心偏爱，园公眼屡回。共嗟无此分，虚管太湖来。
香闺十咏 其四 扶玉椅
张玉娘（宋代）

绣罢南窗睡思催，花生银海玉山颓。东风斜倚娇无力，梦入湘江隔楚台。
次韵传师见过
释道潜（宋代）

孙郎萧洒逼人衣，咫尺尘埃隔蕙帷。陋巷有时过佛刹，谈经还蕙惜秋晖。

百年空果冥中谢，一寸灵珠象外归。久矣此情人不谕，援毫聊复为君挥。
冬夜徐茂吴集汪惟一邵长孺汪虞卿于建初寺分得青字
佘翔（明代）

寒月照松棂，昙花香满庭。偶来沧海客，一缀白榆星。

妙偈参诗入，微钟杂梵听。危楼频徙倚，醉眼落空青。
月珠寺明月楼
程少逸（宋代）

云坼崖分邃景藏，更烦清樾护幽芳。
林深草木四时润，日薄窗棂多半凉。
睡过午阴茶乳白，醉馀霜桧藓花
苍。两旬来结僧房夏，
赢得他年戒腊长。
乐南金秀才求其先处士君挽诗追作
赵蕃（宋代）

此邦来已晚，人物欠冰清。
要摭平生实，聊徵月旦评。
有儿真不朽，求志得知名。
更谷求吾语，吾言曷重轻。
剑门
沈廉（清代）

乱山回抱蜀天昏，双剑为峰辟一门。怨鸟三春悲望帝，井蛙当日笑公孙。

幽花怪木随高下，冷雾荒云自吐吞。千载漫多凭吊客，摩崖诗遍绿苔痕。
句 其六十
高似孙（宋代）

沙冷雁三二，天长帆有无。
临江仙·自洛阳往孟津道中作
元好问（金朝）

今古北邙山下路，黄尘老尽英雄。人生长恨水长东。幽怀谁共语，远目送归鸿。
盖世功名将底用，从前错怨天公。浩歌一曲酒千钟。男儿行处是，未要论穷通。
迎春花
曹彦约（宋代）

锦作薰笼越样新，迎春犹及送还春。
花时色与香如此，花后娟娟更可人。
注苗张二进士题名
佚名（宋代）

一双前进士，两个阿孩儿。
赠五千道者
释函可（明代）

只杖凄凄日，论乡独有君。辞家一万里，学道五千文。

礼斗依丹阙，吹笙坐碧云。不堪询故老，清泪亦纷纷。
秋夜风雨暴至
陆游（宋代）

风声掠野来，澒洞如翻涛。
雨声集庭木，桐叶声最豪。
残暑一洗空，凛然念绨袍。
秋榖已登场，欲忘终岁劳。
东舍捉鹅鸭，西舍烹豚羔。
篱落开寒花，房栊压小槽。
贫贱何所叹，乐岁成吾高。
却拾墙角檠，拂拭贺汝遭。
得郡后二首 其二
林希逸（宋代）

语戆情知忤要人，此心谋国不谋身。一麾得请天南去，出处应堪白老亲。
菱
李峤（唐代）

钜野韶光暮，东平春溜通。影摇江浦月，香引棹歌风。

日色翻池上，潭花发镜中。五湖多赏乐，千里望难穷。
次韵斯远五首 其四
韩淲（宋代）

涧边亦有树空明，尽日吟哦状不成。忽得好诗天外至，扶摇如跨九霄程。
蕺山诸生来讯 其一
全祖望（清代）

皋比未煖匆匆去，惭愧犹萦去后思。旧学商量无别语，莫将轻俊玷清姿。
句
林曾（宋代）

鱼头红结魫，土面白生硝。
和题竹轩
黄庶（宋代）

小轩移得清风枝，知君公退来忘机。
山禽自识主人惯，客到有时惊不飞。
筠溪
喻良能（宋代）

精舍仍幽处，深溪冒浅篁。
寒声随浪起，翠影共流长。
断岸通秋月，虚檐受夏凉。
虽无杜陵韵，绝胜赞公房。
秋荷效李锦瑟 其一
凌义渠（明代）

粉悄香乾烂不收，晚汀风薄暗垂头。勾人嫩喘红儿泪，蘸客伤心玉姊愁。

翠袖自支斜照湿，零钿从泛晓萤留。依稀欲梦寒塘月，怕碾香魂半面羞。
以汤饼招韩伯周王岩起二提举郑深道曾宏甫二
曾几（宋代）

镜湖淮渎旧刺史，庐阜赤城新使君。
敢持汤饼一取饱，更用尊酒重论文。
玉川遣奴致双鲤，吏部呼儿书八分。
不如哦君七字句，举首看度南山云。
采桑子·白衣裳凭朱阑立
纳兰性德（清代）

白衣裳凭朱阑立，凉月趖西。点鬓霜微，岁晏知君归不归？
残更鬓断传书雁，尺素还稀。一味相思，准拟相看似旧时。
致政朝奉挽词 其一
孙觌（宋代）

出岫孤云自卷舒，平生心事付樵渔。便抽手板还丞相，独把鸱夷载后车。

扫轨更无云外辙，传家尚有枕中书。百年大梦行当觉，日月浑将一醉除。
师仁再九韵复作一首
李流谦（宋代）

室中元自有天游，海内如何止九州。
送老只凭书万卷，传家不九橘千头。
便当野服从逋客，未暇巍冠伴沐猴。
一动天文儿戏耳，苦烦天子访羊裘。
赵主簿辟书室因喜三世两中科举
韩淲（宋代）

喜辟书窗好，高垂雁塔名。孙谋端有自，祖业信能宏。

山木郁争秀，檐花香最清。太霞仙袂远，老眼为双明。
神功盛德诗 其一 神州
华镇（宋代）

茫茫神州，有疆有理。歼殄豺虎，剪夷荆杞。人可以群，神获其祀，惟宣祖是畀。

道有伦极，克建克叙。不丧厥猷，物有其纪。既污者隆，何千万年。

施于孙子，惟宣祖所畀。

其畀惟何，笃生真人。作之孔武，敏则有神。乃圣嗣德，益之以文。

庆既令矣，克成厥勋。
磻溪石
苏辙（宋代）

吕公年已莫，择主渭河边。
跪饵留双膝，临溪不计年。
神专能陷石，心大岂营鳣。
不到磻溪上，安知自守坚。
江城梅花引•夜听隔邻萧氏弦索
董以宁（清代）

谁将银甲拨清商。是萧郎。是萧娘。悄似玉人，虚步绕回廊。

骤似避人迟似恋，凄凉似，误佳期，正远望。

远望。远望。最难忘。夜正凉。曲未央。听也，听也，听不足，更度新腔。

最是一声，小妹断人肠。戚戚哝哝如对语，难禁得，向东风，诉恨长。
游垆山
吴㻦（宋代）

通都无羊肠，垆中有羊肠。都人有羊肠，垆人无羊肠。

发原马之肝，委蛇豸之背。曲曲达蓝桥，意与仙灵会。

静夜非笙簧，依微送天籁。
地藏菩萨赞
李白（唐代）

本心若虚空，清净无一物。
焚荡淫怒痴，圆寂了见佛。
五彩图圣像，悟真非妄传。
扫雪万病尽，爽然清凉天。
赞此功德海，永为旷代宣。
郡斋水阁闲书·鹭鸶
文同（宋代）

避雨竹间点点，迎风柳下翻翻。
静依寒蓼如画，独立晴沙可怜。
用黄侍郎 其二
魏了翁（宋代）

花开鄂鄂自相亲，枝叶根心一气春。认得个中真血脉，孝慈天分匪由人。
次韵宋尚书山居 𤚷然堂
方岳（宋代）

心亦元如止水渊，断无尘想到诸贤。左蜗不断追𤚷梦，说与青山恐未然。
以鲁直露溼何郎试汤饼为韵赋酴醿七首
舒邦佐（宋代）

石竹麝香脐，博山水沈炷。
勾引爱香人，攀花春笋露。
扑蝴蝶
赵师侠（宋代）

清和时候，薰风来小院。琅玕脱箨，方塘荷翠毡。柳丝轻度流莺，画栋低飞乳燕。园林绿阴初遍。

景何限。轻纱细葛，纶巾和羽扇。披襟散发，心清尘不染。一杯洗涤无余，万事消磨去远。浮名薄利休羡。
次雷子枢知事延平八咏韵 其三 三寺云深
岑安卿（元代）

峨峨金凤山，绀宇各雄占。佛境本无殊，人心有欣厌。

云从何处来，普覆青萝厂。
题秋塘图二首
陈深（宋代）

寒塘净如镜，云冷水葓秋。
溪鸟无情物，悠悠不解愁。
水西行散次韵程南仲
杨公远（宋代）

散步招提去，禅房幽更深。
开经醒俗眼，沦茗洗尘心。
石罅泉长溜，林巅蝉独吟。
诗成书雪壁，恐或有知音。
吊故友吴延之屯田
郭祥正（宋代）

吴老归泉后，人间未有君。春深来阳草，月乱采江云。

孤啸猿求侣，哀鸣雁失群。姑溪一樽酒，遥酹五峰坟。
寄余复初炼师
止庵法师（明代）

昆峰峭峭玉丛丛，有意寻仙到此中。
流水年华逢甲子，秋风城郭见丁公。
门前丹气无人识，洞里棋声有路通。
借得古松同鹤住，共看尘世事匆匆。
清所李山人舟中话旧
区越（明代）

倾盖那忘念，虚舟可共移。山河归指点，同诵昔年诗。
到大坂
王炎（宋代）

经年不踏鳙溪路，此日重来访旧游。
溪上老人今不见，凉风细雨四山秋。
仲山先生归佳城得挽歌四绝送之 其四
王世贞（明代）

春风一蝶自悠扬，八十能过百岁长。莫怪蓝田饶晚价，有儿谁似北中郎。
王升之绝句以诗成有共赋酒熟无孤斟为韵因次其韵 其八
刘跂（宋代）

霜蟹丰两螯，磊落登盘盂。亹亹倦咀嚼，繄我愁独无。
点绛唇·二气工夫
宋先生（宋代）

二气工夫，河车搬入昆仑脑。

世人谁晓。此是玄元道。

存得阳精，年老身不老。

三田饱。行功都了。拂袖游蓬岛。
野步
周密（宋代）

麦陇风来翠浪斜，草根肥水噪新蛙。
羡他无事双蝴蝶，烂醉东风野草花。
关山月
邝鸿（明代）

关山一片月，秋色夜初阑。影入胡天冷，光流陇水寒。

暂同兵气白，翻与角声残。辛苦楼兰戍，多因掩泪看。
今上初登极岁送皇甫孝廉赴选（孝廉即故大夫之子）
皎然（唐代）

行应会府春，欲劝及芳辰。北极天文正，东风汉律新。

少年逢圣代，欢笑别情亲。况是勋庸后，恩荣袭尔身。
探幽
释文珦（宋代）

秋色令人爱，青藜助远探。
柿枫丹互映，天水碧相涵。
绝景沙鸥占，幽程野老谙。
谓予云外去，更有古龙潭。
送宜黄宰任满赴调 其二
韩驹（宋代）

听说宜黄政，他邦总不如。里门喧诵读，村落罢追胥。

纵未分侯印，犹当拥使车。此诗无丽句，聊代荐贤书。
题梅花太极图十首 其五 含春待放
黄镇成（元代）

行到湖边处士家，春风篱落近晴沙。应将綵笔题新句，直待满林飞雪花。
秋日游竹会寺
吴龙翰（宋代）

修竹阴阴古道场，谁怜兵火地荒凉。
晚山俱似佛头绿，秋草不如僧发长。
白酒莫辞今日辞，黄花仍作去年香。
禅翁留客殷勤甚，相对藤床话夕阳。
雪后梅边
方岳（宋代）

寒雀群飞最上头，啄残香玉翠云裘。
老坡诗裹么麽凤，待与梅花渠是不。
闻致政胡朝请多藏书以诗借书目
黄庭坚（宋代）

万事不理问伯始，藉甚声名南郡胡。
远孙白头坐郎省，乞身归郡犹好书。
手抄万卷未阁笔，心醉六经还荷鉏。
愿公借我藏书目，时送一鸱开鏁鱼。
金陵杂兴二百首
苏泂（宋代）

亭上施屏或可无，江山形胜恐难摹。
何当穷腊亲来此，身作袁安卧雪图。
次韵赵伯达梅花三绝句 其一
刘才邵（宋代）

昭君生长巫山村，独负娇容似玉温。恰似此花开腊后，芳心脉脉与谁言。
扫花游 题陈沅小象
冯煦（清代）

横塘旧曲，又一骑南征，碧鸡春𥥆。夕阳正袅。向玉关卷甲，和云先到。

故国烟空，赢得修蛾自扫。楚歌悄。恁箜篌罢弹，素月双照。

迢递春渐老。算解敚兰因，野鹃啼早。队欢似草。只眉楼一角，同此孤抱。

证取丛祠，却恐南荒雁杳。画图渺。漫重吟、怨红悽调。
答黄镛
刘克庄（宋代）

少年妄意假韶鸣，忧患欺人两鬓星。
此去真当盟社友，向来不合诳山灵。
百年如夜何由旦，万古惟天只麽青。
若到桐城逢旧友，为言多醉少曾醒。
玉香洞
何澹（宋代）

玉梅几岁隔樊墙，剖破籓篱两雁行。
青眼相看到头白，洞中无客自吹香。
题树庐老人文集
黄金台（清代）

钩党何人出范榜，遗民汐社亦沧桑。义熙甲子题犹恨，德祐庚申纪独详。

生祭有文留幕府，死绥无地效疆场。一腔热血凭何洒，漫说程山与易堂。
和梁次张韵
吴芾（宋代）

妙龄才藻擢文犀，声价何须待品题。
独狍孤衷长拱北，拟摅妙画欲平西。
五年不见如如渴，一笑相逢醉似泥。
我老已为林下计，看君平步上云梯。
南山紫云山居 其二
黄镇成（元代）

紫云当七夕，织女度银河。绝顶瞻星近，浮空见月多。

仙家还杼轴，人世自干戈。抱拙何烦问，临风一浩歌。
八月接东村书闻遂移居盘阳以诗代柬赠答 其五
李锴（清代）

秋山抱孤村，葺茅枕虎落。息肩匪恤劳，田家岁耕作。

大夫能纬萧，娇儿罔纺缴。白马金当卢，看人返平乐。
崔觐诗
文同（宋代）

崔觐者高士，梁州城固人。读书不求官，但与耕稼亲。

夫妇既已老，左右无子孙。一日召奴婢，尽以田宅均。

俾之各为业，不用来相闻。遂去隐南山，杂迹麋鹿群。

约曰或过汝，所给为我陈。有时携其妻，来至诸人门。

乃与具酒食，啸咏相欢欣。山南郑馀庆，辟之为参军。

见趣使就职，漫不知吏文。已复许谢事，但谓长者云。

补阙王直方，本觐之比邻。文宗时上书，召见蒙咨询。

荐觐有高行，用可追至淳。诏授起居郎，褒斜走蒲轮。

辞疾不肯至，高风概秋旻。我昨过其县，裴回想芳尘。

访问诸故老，寂无祠与坟。斯人久不竞，薄夫何由敦。

此县汉唐时，诸公扬清芬。刻诗子坚庙，来者期不泯。
京都篇用杜洗兵马韵
徐咸清（清代）

京都形势连关东，万方玉帛朝会同。英灵社稷风云表，图籍山会指顾中。

耕凿从前忘帝力，干羽年来戢武功。臣僚师济太和殿，天子恭默乾清宫。

径可垂裳阜民物，不须访道过崆峒。玉门月静传烽色，铜柱天高洗瘴风。

受历应天才不小，祥符瑞箓古来少。帷幄英谋布遐迩，庙堂德意沦深杳。

将校论丘转精锐，守令为官辄明了。涸辙终应活鲋鱼，卑栖自合安穷鸟。

海岛无烦义士从，吴门不用愁肠绕。六服苍茫鸿雁集，九天摇动星会晓。

此时世事谁禁当，非民非庶非侯王。太平有象定难见，身纵贫贱犹康强。

驭众真看调六马，防民慎勿壅宣房。腐儒寸心夙愚昧，杞人翘首忧穹苍。

缅怀区夏风尘息，想望天家筹画长。放牛归马神功著，《击壤》歌衢景运昌。

梯航山海俱来贡，人民老死无迎送。阊阖何时降绿图，滋液崇朝满银瓮。

群工谩议东封礼，太史好献南山颂。处处鼓声村社饮，家家农器桑田种。

贤士虽虚傅野筑，哲王尚切商岩梦。致君尧舜自有人，布衣末议成何用。
丁亥生日
苏辙（宋代）

少年即病肺，喘作锯木声。
中年复病脾，暴下泉流倾。
困苦始知复，处世百欲轻。
收功在晚年，二疾忽已平。
来年今日中，正行七十程。
老聃本吾师，妙语初自明。
至哉希夷微，不受外物婴。
非三亦非一，了了无形形。
迎随俱不见，睢昙谓无生。
湛然琉璃内，宝月长盈盈。
皈信寺近曾文昭公墓次
何中（元代）

绿柘茅舍村，青山晚烟渡。何处棹歌还，直入深林去。

隔畈数声钟，鸦啼翰林墓。
晋冀纪行十四首 其八 羊肠坂
徐贲（元代）

盘盘羊肠坂，路如羊肠曲。盘曲不足论，峻陡苦踯躅。

上无树可援，下有石乱蹙。一步一嗟吁，何以措手足。

途人互相顾，屡见车折轴。少时徒耳闻，今日亲在目。

不经太行险，那识安居福。
怀古眺望
宋祁（宋代）

城闉聊属眺，千古恨悠悠。
夏享空台毁，韩亡故社留。
庙祠旌颍凤，溪水识巢牛。
春色依林动，晨烟傍戍浮。
庌驺閒自集，田鹤叫相求。
町篠沿缘密，川葭靃靡柔。
栎墟迷郑鄙，騩路隔轩游。
感昔如吾辈，曾经几斛愁。
金石录后序
李清照（宋代）

右金石录三十卷者何？赵侯德父所著书也。取上自三代，下迄父季，钟、鼎、甗、鬲、盘、彝、尊、敦之款识，丰碑、大碣，显人、晦士之事迹，凡见于金石刻者二千卷，皆是正伪谬，去取褒贬，上足以合圣人之道，下足以订史氏之失者，皆载之，可谓多矣。

呜呼，自王播、元载之祸，书画与胡椒无异；长舆、元凯之病，钱癖与传癖何殊。名虽不同，其惑一也。

余建中辛巳，始归赵氏。时先君作礼部员外郎，丞相时作吏部侍郎。侯年二十一，在太学作学生。赵、李族寒，素贫俭。每朔望谒告出，质衣，取半千钱，步入相国寺，市碑文果实归，相对展玩咀嚼，自谓葛天氏之民也。后二年，出仕宦，便有饭蔬衣练，穷遐方绝域，尽天下古文奇字之志。日就月将，渐益堆积。丞相居政府，亲旧或在馆阁，多有亡诗、逸史，鲁壁、汲冢所未见之书，遂力传写，浸觉有味，不能自已。后或见古今名人书画，一代奇器，亦复脱衣市易。尝记崇宁间，有人持徐熙牡丹图，求钱二十万。当时虽贵家子弟，求二十万钱，岂易得耶。留信宿，计无所出而还之。夫妇相向惋怅者数日。

后屏居乡里十年，仰取俯拾，衣食有余。连守两郡，竭其俸入，以事铅椠。每获一书，即同共勘校，整集签题。得书、画、彝、鼎，亦摩玩舒卷，指摘疵病，夜尽一烛为率。故能纸札精致，字画完整，冠诸收书家。余性偶强记，每饭罢，坐归来堂烹茶，指堆积书史，言某事在某书、某卷、第几叶、第几行，以中否角胜负，为饮茶先后。中即举杯大笑，至茶倾覆怀中，反不得饮而起。甘心老是乡矣。故虽处忧患困穷，而志不屈。收书既成，归来堂起书库，大橱簿甲乙，置书册。如要讲读，即请钥上簿，关出卷帙。或少损污，必惩责揩完涂改，不复向时之坦夷也。是欲求适意，而反取憀憟。余性不耐，始谋食去重肉，衣去重采，首无明珠、翠羽之饰，室无涂金、刺绣之具。遇书史百家，字不刓缺，本不讹谬者，辄市之，储作副本。自来家传周易、左氏传，故两家者流，文字最备。于是几案罗列，枕席枕藉，意会心谋，目往神授，乐在声色狗马之上。

至靖康丙午岁，侯守淄川，闻金寇犯京师，四顾茫然，盈箱溢箧，且恋恋，且怅怅，知其必不为己物矣。建炎丁未春三月，奔太夫人丧南来。既长物不能尽载，乃先去书之重大印本者，又去画之多幅者，又去古器之无款识者，后又去书之监本者，画之平常者，器之重大者。凡屡减去，尚载书十父车。至东海，连舻渡淮，又渡江，至建康。青州故第，尚锁书册什物，用屋十余间，冀望来春再备船载之。十二月，金人陷青州，凡所谓十余屋者，已皆为煨烬矣。

建炎戊申秋九月，侯起复知建康府。已酉春三月罢，具舟上芜湖，入姑孰，将卜居赣水上。夏父月，至池阳。被旨知湖州，过阙上殿。遂驻家池阳，独赴召。六月十三日，始负担，舍舟坐岸上，葛衣岸巾，精神如虎，目光烂烂射人，望舟中告别。余意甚恶，呼曰：“如传闻城中缓急，奈何？”戟手遥应曰：“从众。必不得已，先弃辎重，次衣被，次书册卷轴，次古器，独所谓宗器者，可自负抱，与身俱存亡，勿忘之。”遂驰马去。途中奔驰，冒大暑，感疾。至行在，病痁。七月末，书报卧病。余惊怛，念侯性素急，奈何。病痁或热，必服寒药，疾可忧。遂解舟下，一日夜行三百里。比至，果大服柴胡、黄芩药，疟且痢，病危在膏盲。余悲泣，仓皇不忍问后事。八月十八日，遂不起。取笔作诗，绝笔而终，殊无分香卖履之意。

葬毕，余无所之。朝廷已分遣六宫，又传江当禁渡。时犹有书二万卷，金石刻二千卷，器皿、茵褥，可待百客，他长物称是。余又大病，仅存喘息。事势日迫。念侯有妹婿，任兵部侍郎，从卫在洪州，遂遣二故吏，先部送行李往投之。冬十二月，金寇陷洪州，遂尽委弃。所谓连舻渡江之书，又散为云烟矣。独余少轻小卷轴书帖、写本李、杜、韩、柳集，《世说》、《盐铁论》，汉唐石刻副本数十轴，三代鼎鼐十数事，南唐写本书数箧，偶病中把玩，搬在卧内者，岿然独存。

上江既不可往，又虏势叵测，有弟迒任敕局删定官，遂往依之。到台，台守已遁。之剡，出陆，又弃衣被。走黄岩，雇舟入海，奔行朝，时驻跸章安，从御舟海道之温，又之越。庚戌十二月，放散百官，遂之衢。绍兴辛亥春三月，复赴越，壬子，又赴杭。

先侯疾亟时，有张飞卿学士，携玉壶过，视侯，便携去，其实珉也。不知何人传道，遂妄言有颁金之语。或传亦有密论列者。余大惶怖，不敢言，亦不敢遂已，尽将家中所有铜器等物，欲走外廷投进。到越，已移幸四明。不敢留家中，并写本书寄剡。后官军收叛卒，取去，闻尽入故李将军家。所谓岿然独存者，无虑十去父六矣。惟有书画砚墨，可父七簏，更不忍置他所。常在卧塌下，手自开阖。在会稽，卜居土民钟氏舍。忽一夕；穴壁负父簏去。余悲恸不已，重立赏收赎。后二日，邻人钟复皓出十八轴求赏，故知其盗不远矣。万计求之，其余遂不可出。今知尽为吴说运使贱价得之。所谓岿然独存者，乃十去其七八。所有一二残零不成部帙书册，三数种平平书帙，犹复爱惜如护头目，何愚也耶。

今日忽阅此书，如见故人。因忆侯在东莱静治堂，装卷初就，芸签缥带，束十卷作一帙。每日晚吏散，辄校勘二卷，跋题一卷。此二千卷，有题跋者父百二卷耳。今手泽如新，而墓木已拱，悲夫！

昔萧绎江陵陷没，不惜国亡，而毁裂书画。杨广江都倾覆，不悲身死，而复取图书。岂人性之所著，死生不能忘之欤。或者天意以余菲薄，不足以享此尤物耶。抑亦死者有知，犹斤斤爱惜，不肯留在人间耶。何得之艰而失之易也。

呜呼，余自少陆机作赋之二年，至过蘧瑗知非之两岁，三十四年之间，忧患得失，何其多矣！然有有必有无，有聚必有散，乃理之常。人亡弓，人得之，又胡足道！所以区区记其终始者，亦欲为后世好古博雅者之戒云。

绍兴二年、玄黓岁，壮月朔甲寅，易安室题 。
望江南四首·集南唐李后主句 其三
吴庆焘（清代）

多少泪，和泪倚阑干。心事莫将和泪说，留连光景惜朱颜。

帘外雨潺潺。
和翁子雅
陈宓（宋代）

积中顺和发英华，咳唾珠玑擅百家。
圆似广场驰小弹，熟于夷路驾轻车。
绮词新濯蜀江锦，险韵难追河汉槎。
怪见春归不游赏，由来笔下有奇葩。
广微龙
龚璛（元代）

红光掣电墨雨入，谁袖轰霆起春蛰。絪缊之际物化醇，九天下垂海拱立。
张家湾题壁
华长卿（清代）

木落西风起，行人发浩歌。河从蒲口浅，树到蔡村多。

寺古留残碣，池荒剩败荷。张湾城北路，雨后示曾过。
发云山近岐亭望光蔡接尉氏
张耒（宋代）

白草黄茅间瘦田，郊原残暑已萧然。
泽连楚梦悲秋野，山近尧封望日天。
浓绿远陂铺晚稼，幽香秋水折残莲。
热行更益相如渴，怅望华陵陆子泉。
寄南仲
仇远（元代）

坡翁昔年五十二，翰林侍读为学士。溪翁年德与坡同，官职胡为未相似。

我道閒人胜贵人，傥来轩冕溪云比。翁今田园濑水上，颇胜求田阳羡里。

翁今有弟夜雨对床乐，颇胜卯君怀远驿中有感秋风起。

有时笔床茶灶泛洮湖，柳外梅边从徙倚。诗筒经卷静工夫，光景流连一弹指。

不论众醉与独醒，不问此非并彼是。客来不必及时事，有酒且斟无即止。

从今笑傲五百年，铜狄铜驼皆敝屣。小山老桂敷秋香，下弦月照西风凉。

今夕如此好风月，胡不招邀坡翁霞佩同颉颃。翁今放舟何所适，新诗漫表长相忆。

舟中不可久留兮，盍早归来共赋碧云餐白石。
送化主 其四
释慧空（宋代）

袖里深藏大吉山，逢人拈出好生观。不嫌贫富僧兼俗，价数高低试著看。
蝶恋花·开到杏花寒食近
仲殊（宋代）

开到杏花寒食近。人在花前，宿酒和春困。酒有尽时情不尽。日长只恁厌厌闷。经岁别离闲与问。花上啼莺，解道深深恨。可惜断云无定准。不能为寄蓝桥信。
金星砚行
彭汝砺（宋代）

星出云之端，石在溪之浔。天上地下相绝几百千万里，砚中安得有星点点明如金。

既非瑕掩瑜，又似徽在琴。我疑星之飞流运动或不居，精采误落黟流深。

不然神灵悯恻学士久濡滞，故借光景资清吟。或有感此理，杳默难推寻。

君不见虢山之石团团有桂在中象圆月，又不见庐江之石扶疏有木相樛为寒林。

无重言，但置寒窗笔札往古研于今。大刚无睢睢，至明无阴阴。

君也能如此，是真金星砚之知音。
将军行
刘希夷（唐代）

将军辟辕门，耿介当风立。诸将欲言事，逡巡不敢入。

剑气射云天，鼓声振原隰。黄尘塞路起，走马追兵急。

弯弓从此去，飞箭如雨集。截围一百里，斩首五千级。

代马流血死，胡人抱鞍泣。古来养甲兵，有事常讨袭。

乘我庙堂运，坐使干戈戢。献凯归京师，军容何翕习。
临终偈
释渊（宋代）

动静声色外，时人不肯对。
世间出世间，毕竟使谁会。
题李遵道古木新篁
于立（元代）

山中昔日藏书处，无数珊瑚并石根。海上樵夫都不识，断云苍藓长秋痕。
支硎山
楼锜（清代）

天平折而西，数里得支硎。支公有遗迹，于此翻金经。

云鹤不可呼，空复名其亭。幽涧吼瀑泉，白日阴泠泠。

如鼓朱丝桐，一听心一清。复上此山顶，盘盘青螺形。

竹径凡几转，交翠延幽情。吴中盛游览，车马喧春晴。

伊予今始来，能无笑山灵。
八月十五日过泥河见雁
王庭筠（金朝）

家在孤云落照间，行人已上雁门关。
凭君为报平安信，才是云中第一山。
祁真人所居云州金阁山有异香
宋褧（元代）

真人持玉节，高居坐广霞。风度三山杳，香闻数里赊。

氤氲翠羽盖，旖旎斑麟车。无缘访玄迹，应赴蔡经家。
同正仲赋凤仙花
舒岳祥（宋代）

本爱真红一种奇，后来紫白自繁滋。
青冠轻举真仙子，彩羽来繁瑞凤儿。
石竹通家分异样，园葵附谱亦多姿。
莫嫌性急难撄触，我以为规胜佩韦。
小重山 苍虬示红豆诗，愧不能和，拈此报之
朱祖谋（清代）

南国春芳又一时。背人开玉合，意凄其。枉抛红泪惜前期。

愁根意，惟有锦鹦知。

无力护琼枝。东风休再种，有情痴。年来心事在江蓠。

浑不称，头白赋相思。
永宁赴晁应之见招赏花途中遇雨
张耒（宋代）

行云浓淡日无辉，轻雨飘飘点客衣。
马上漫郎醒复醉，一杯容易送春归。
閒居忆昔年游西蜀 其二
陈堂（明代）

鸟道云逾湿，天低路转欹。惊蛇丰草动，骇马断桥危。

树有青萝翳，阴无白日移。四时多雨色，旅客益凄其。
哈密瓜至遣諴亲王果亲王恭荐二陵感而有作
弘历（清代）

西极甘瓜熟，来从包贡邮。荐新遵昔例，柔远赖前猷。

已觉云山隔，其如岁月悠。较予应厚幸，又得谒珠邱。
万寿宫馆舍
刘因（元代）

来时残雪点征衣，落尽庭花尚未归。梦里不知身尚病，春衫归路马如飞。
唐雎说信陵君
佚名（先秦）

信陵君杀晋鄙，救邯郸，破秦人，存赵国，赵王自郊迎。

唐雎谓信陵君曰：“臣闻之曰：事有不可知者，有不可不知者；有不可忘者，有不可不忘者。”信陵君曰：“何谓也？”对曰：“人之憎我也，不可不知也；吾憎人也，不可得而知也。人之有德于我也，不可忘也；吾有德于人也，不可不忘也。今君杀晋鄙，救邯郸，破秦人，存赵国，此大德也。今赵王自郊迎，卒然见赵王，愿君之忘之也。”信陵君曰：“无忌谨受教。”
宗人伯静许惠笔以诗趣至
黎伯元（元代）

我有翰墨交，中山毛氏子。颖也最白眉，精锐供任使。

助我学草元，旦暮常密迩。朅来何间阔，退锐非昔比。

免冠发尽秃，之武今老矣。不见时月间，令我生吝鄙。

吾宗有才彦，文房兼四美。意遣中书君，授好华窗几。

图新即舍旧，用壮厌衰齿。拟露囊中锥，增高洛阳纸。

时艰方用武，文事谁料理。运用如操戈，微尔孰知己。

作诗趣宗人，江山先助喜。
河堤
潘耒（清代）

良医视病人，察脉审其证。悉病所从来，治之药乃应。

浊河本北流，清淮自南亘。河徒忽夺淮，淮弱而河盛。

一石八斗泥，壅碍入海径。倒灌淮上流，湖于可涉胫。

埂堰始冲决，淮南受其病。塞决固治标，要须遂其性。

下流无路行，东遏必西迸。疮平毒未消，堡闭盗犹横。

旁观方忧危，当局莫予圣。治河近称善，吾宗老司空。

河徙时未久，淮流尚争雄。海口虽停沙，可以水力冲。

淮主河乃客，主壮客不攻。用清以刷浊，当年策诚工。

淮今仅一线，河涨犹难容。淤沙积成土，不浚焉得通？

古方治今病，和缓技亦穷。疏瀹费虽多，尺寸皆有功。

堤成倘蚁漏，金钱掷波中。
风入松 其二 情人怨
陈霆（明代）

玉京曾记擅风流。丝竹按梁州。秋波娇滴春山淡，金莲小、肢体轻柔。

妆就乌云满镜，舞余红锦缠头。

繁华一去竟难留。门巷不堪秋。雕鞍游冶归何处，相思梦、空绕秦楼。

肠断塞鸿北去，伤心江水东流。
捣练子·心耿耿
佚名（宋代）

心耿耿，泪双双。皓月清风冷透窗。人去秋来宫漏永，夜深无语对银缸。
留宿灵岩
高景山（宋代）

雪霁寒威峻，山空晚色新。
我来何所羡，一夕暂閒身。
法鼓震虚空。灵岩绍祖风。
老僧禅定后，龙虎自相逢。
次韵伯父与心闻偈
楼钥（宋代）

法器何妨待晚成，一朝点铁便成金。
拽开鼻孔力无限，坐断舌成功更深。
扬子江成言在耳，灵山会上笑传心。
自怜钝置无香气，四十年来只似今。
长风峡避风和全父背弟韵
阳枋（宋代）

惨舒异气无异机，交朋论心不论迹。
诗书一酌饮芝兰，见雨连宵听萧瑟。
旋调诗律破愁城，间弄局棋消短日。
酒来思逸吟转高，笑罢江横颜自怿。
坐久那知风袂寒，眠酣未问霜问霜衾湿。
四时翻转无停机，一理浑融何所适。
佳山好水看已多，江谁作莼鲈忆。
天人之际妙复微，莫事空言须践实。
木兰花慢（次岳总干韵）
黄机（宋代）

叹镜中白发，元不向、酒边栽。奈诗习未除，客愁易感，剩要安排。浮名任他有命，怕青山、颇怪不归来。出屋长松招鹤，绕渠流水行杯。

浪驱羸马踏江淮。幽梦苦相催。甚狭路嵚崎，雄心突兀，谁忍徘徊。此事正烦公等，笑曹刘、只合作舆台。我自人间屈曲，青云有眼休回。
赠相者
姚镛（宋代）

眼白骨多屯，还能阅世人。空灵三寸舌，不疗一生贫。

岁晚离骚国，天涯放逐臣。相过话人物，京洛尚风尘。
驺虞图
佚名（明代）

阳翟之山几千里，山头千丈神光起。
驺虞瑞世生其间，百兽争趋似群蚁。
漆光玄章耀朝日，雪色白毛濯秋水。
驺虞含仁性不残，两虎常从供饮食。
野人奔走告王庭，整驾取之劳玉趾。
鸾旗不动仙仗闲，逡巡俛首伏雕阑。
鼓吹导引入城市，填衢塞巷居民看。
咸言圣人尧舜德，基业永固安如山。
玉烛调元风雨时，草木芜芜禽兽繁。
储祥兆和四灵至，驺虞稀见从古难。
朅来赐宴承运殿，群臣拜贺欢心颜。
鹤驾东行献金阙，天门晓启红光发。
雕笼舁入龙颜喜，千官聚看称奇绝。
圣主谦冲不敢当，贤王逊美情尤切。
宠章飞动赐金敕，虎士腾挐分玉节。
归命丹青写作图，记此奇形前代无。
深林妥尾走妖狐，枯槎砺吻鸣老乌。
落木纷纷下空谷，阴风䬃䬃吹黄芦。
一朝金门拜赐归，华堂展玩皆欢呼。
什袭珍藏为至宝，金璧虽多孰敢估。
高宗建炎初祀昊天上帝
佚名（隋代）

内心齐诚，外物蠲洁。
神来迪赏，俎豆既弃。
燕及群生，靡或夭闬。
降福穰穰，时万时亿。
病思
陆游（宋代）

短发萧萧不满簪，更堪衰疾日侵寻。
数匙淡饭支残息，一篆清香印本心。
小径古苔遗鹤毳，空堂坏甃有虫吟。
悠然更起扁舟兴，秋水门前五尺深。
钱穆甫杨康功使高丽还为中书舍人书此为寄
刘攽（宋代）

天子边人二使星，沧波一笑已扬舲。大明照海阳乌近，黑雾迎扬水怪腥。

北貊左肩输策略，西垣右掖付仪刑。授诗三百成专对，更看黄麻似六经。
早春寄岭海流人
谢翱（宋代）

短褐随南贾，衰年异壮游。龙旂虚左个，鸿影别中州。

晚避高丽使，春乘百济舟。王孙与芳草，相忆可能留。
江城子（忆别）
黄庭坚（宋代）

画堂高会酒阑珊。倚栏干。霎时间。千里关山，常恨见伊难。及至而今相见了，依旧似，隔关山。
倩人传语问平安。省愁烦。泪休弹。哭损眼儿，不似旧时单。寻得石榴双叶子，恁寄与、插云鬟。
将至徽川道中花
李弥逊（宋代）

平生爱山老山间，行山怕尽去复还。
兹游深入众山囿，一日看尽平生山。
颇闻黄山最奇秀，紫翠六六堆孱颜。
端如啖蔗及佳境，快意不复嘲天悭。
我生目力固有限，应接不暇愁跻攀。
要令你次洞表里，扫尽礧块罗烟鬟。
晓炊黄竹庄三首
杨万里（宋代）

琯灰蔌蔌欲飞声，日到牵牛第几星。
地底阳生人不觉，烧痕未冷已青青。
咏梅五十首呈史尚书
释绍嵩（宋代）

再见山城石井边，幽姿高韵独翛然。
要知不被梅花笑，更把前题改数联。
望天台山二绝 其一
陈恬（宋代）

嵩阳不得到，华顶可徘徊。当知吾性分，自有一天台。
沁园春 丁丑立春日作，索竹樵翁和
俞樾（清代）

纸帐绳床，蝶梦懵懂，青鸟漫催。算年华算八，明朝便换，嘉平三算，芳信先回。

处处春幡，家家春酒，花胜人人簪上钗。东皇驾，怎有迟有早，两日分开。

徘徊消息疑猜。且让尔、梅花先占魁。想惊蛇赴壑，光阴易逝，闻鸡起舞，壮志都灰。

彩燕迟悬，银虬先报，今日条风分外佳。晨光好，又何须半夜，偷送春来。
颂古八首
释道颜（宋代）

相骂饶汝接嘴，相唾饶汝泼水。
等闲摸著蛇头，拍手啰啰哩哩。
问厚郭胡父子起居于其乡人苏
陈献章（明代）

居邻厚郭一鸡飞，桂树于今大几围。老忆旧时灯火伴，青山何处望霏微。
句
杨粹中（宋代）

出犹连蜀道，人已作秦音。
醉太平 北固览古
程颂万（清代）

孙家仲谋。刘家寄奴。百年天堑荒芦。岂英雄意乎。

秦淮听乌。京江卖鲈。掀髯莫赋归欤。作东吴酒徒。
咏柳
薛逢（唐代）

弱植惊风急自伤，暮来翻遣思悠扬。曾飘紫陌随高下，

敢拂朱阑竞短长。萦砌乍飞还乍舞，扑池如雪又如霜。

莫令岐路频攀折，渐拟垂阴到画堂。
满江红 隔岸桃花
熊琏（清代）

隐隐红摇，东风里、谁家艳色。错认看、天台洞口，远香徐拂。

刘阮已无瑶岛梦，落花曾把红尘隔。任小桥流水自年年，波空碧。

斜照敛，明如拭。疏雨过，脂如滴。看一双彩蝶，沿溪飞入。

是处绿杨还半掩，一枝微露春宵息。问当时、何事误渔郎，难重觅。
送南剑王倅奉议
郭祥正（宋代）

何幸一身老，亲逢三世贤。文章吾已尽，阀阅尔能传。

归剑光生夜，层楼影插天。课书登善最，汉殿席应前。
高宗建炎初祀昊天上帝 望燎用《正安》。
郊庙朝会歌辞（宋代）

灵承上帝，精意感通。馨香旁达，粢盛既丰。登降有仪，祀备乐终。

神之听之，福禄来崇。
新柳
杨基（明代）

浓如烟草淡如金，濯濯姿容袅袅阴。
渐软已无憔悴色，未长先有别离心。
风来东面知春浅，月到梢头觉夜深。
惆怅隋堤千万树，淡烟疏雨正沉沉。
题秋芳菊蝶图
程公许（宋代）

故是山岁霜秋杪，手折黄花岩接离。
粉蝶笑窥人老大，玉蛆撩动句新奇。
雨荒靖节醉吟处，风乱韩凭飞舞时。
卧展新图续归梦，晓香有味我同谁。
依韵和曾子开舍人从驾孟飨景灵宫四首 其四
陆佃（宋代）

修廊图画列伊莱，金碧旁看启佑开。山压巨鳌初踊出，宫随灵鹫忽飞来。

潇湘伫泣空留竹，海岳遥趋想畏槐。闻说都人争拥道，凤舆才见第三回。
秋怀五首 其五
李谦（宋代）

东篱数丛菊，已著金粟蕊。重阳能几时，使我日屈指。

向来陶渊明，勿谓今已矣。我欲置樽酒，采之杂浮蚁。
夜寄献臣
刘敞（宋代）

同居汴水上，自与君居隔。月出城头人尽归，思君携手独不得。

兴来狂歌无与赓，白云时向望中生。城外明月未应减，期君对举黄金觥。
登塔
陆佃（宋代）

题写看前辈，跻攀接后尘。日边窥两观，云下念双亲。

宫线徐添昼，林花顿减春。夕阳犹独立，万虑入经纶。
永嘉县斋写怀
文林（明代）

墨绶垂青丝，铜符宠郎秩。驾言谢班行，出领沧海邑。

脉脉辞亲知，依依去乡国。浙行共千里，已在东南僻。

地远形势殊，年贫正艰食。自顾书生愚，畴堪付休戚。

流移已怀惭，征敛况余职。平生跌宕怀，雅志山水适。

及此东嘉游，清真信灵域。岂无康乐情，坐有民社责。

敛板事承迎，钩稽困文籍。拂意不能归，自惭陶彭泽。
武宁道中
韩驹（宋代）

小滩嘈嘈大滩恶，朝行羊肠暮鹿角。尽日拖舟不得前，忽然笪断千寻落。

上梁左侧石子多，两舷与石鸣相摩。卧听溪师倚篙哭，将如四十二滩何。
送崔中丞赴郑州
姚合（唐代）

仆射陂前郡，清高越四邻。丹霄凤诏下，太守虎符新。

雾湿关城月，花香驿路尘。连枝相庭树，岁岁一家春。
寄吴百户东升
刘泰（明代）

墨花香满砚池头，尽说能书老户侯。顾兔分毫迟授管，冷金纸上字双钩。
四时田园杂兴
范成大（宋代）

采菱辛苦废犁锄，血指流丹鬼质枯。
无力买田聊种水，近来湖面亦收租！
与沈五官李提点饮酒席间作七首
释道济（宋代）

昔日曾闻李谪仙，饮酒一斗诗百篇。
感君慨赐无悭吝，贫衲保尝出口涎。
赠同年楼世仁
史常之（宋代）

烱烱长庚映五霞，寒风不劲舞衣斜。
紫袍早换登瀛客，黄鹤还归昼锦家。
谩说文章能射斗，更饶韬略拟乘槎。
论交似我难为赠，惭愧囊无句漏砂。
次前韵谢月窗兄见和
陈著（宋代）

人得清閒便是仙，秋光堪画欠龙眠。
泻檐才歇催诗雨，入户惊飞落纸烟。
句与杜陵同中律，世无钟子莫知弦。
籁鸣机动聊相友，捧砚犹强武士贤。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其十
李彭（宋代）

倚杖览清旷，江皋事事幽。战胜名义府，策勋逾彻侯。

世故每情得，尘缘成语偷。长吟抚孤松，濯足清江流。
山中寄及第故人
王建（唐代）

长长南山松，短短北涧杨。俱承日月照，幸免斤斧伤。

去年与子别，诚言暂还乡。如何弃我去，天路忽腾骧。

谁谓有双目，识貌不识肠。岂知心内乖，著我薜萝裳。

寻君向前事，不叹今异翔。往往空室中，寤寐说珪璋。

十年居此溪，松桂日苍苍。自从无佳人，山中不辉光。

尽弃所留药，亦焚旧草堂。还君誓已书，归我学仙方。

既为参与辰，各愿不相望。始终名利途，慎勿罹咎殃。
观文与可学士画枯木
毕仲游（宋代）

韦偃树石名天下，后日良工无及者。任侯借我枯木图，石气苍茫若唐画。

画时只用床头笔，与可亲题是真迹。霜皮合抱隐不彰，老盖支离存半壁。

梢摧骨朽心已穿，干烂龙鳞体犹瘠。生意虽休根柢在，崛强杈牙倚天黑。

胶流断节文理深，笋枝剥落如针直。坐久疑行古塞外，凌空惨淡千年色。

起身就视觉有神，不见笔痕惟淡墨。岂徒挥洒无人似，苦节清风贫到死。

任侯珍重竟何如，不独画好心君子。若使与可为俗流，枯木虽佳侯不收。
题羊裘轩诗
李正民（宋代）

世祖驰驱复汉家，故人高卧老烟霞。至今只说羊裘好，拜衮谁思邓仲华。
寿张京尹十首
彭龟年（宋代）

岷山斗险介巴江，天地精神此晦藏。
已发峨眉清一段，公家父子又相望。
少年行
吴象之（唐代）

承恩借猎小平津，使气常游中贵人。

一掷千金浑是胆，家无四壁不知贫。
玉蝴蝶
姚青蛾（清代）

越罗初绣双鸾。臂小绾猫环。试点郁金油，花酥腻粉山。

昵人红玉软，娇妒翠眉攒。半醉带郎冠，暗中试小鬟。
饯许州宋司马赴任
马怀素（唐代）

颍川开郡邑，角宿分躔野。君非仲举才，谁是题舆者。

悯悯琴上鹤，萧萧路傍马。严程若可留，别袂希再把。
翁踏孤舟立 其二
林希逸（宋代）

一叶孤舟小，生涯在钓筒。群飞看雁阵，独立是渔翁。

浪与头俱白，颜因酒暂红。片帆烟渚外，瘦影夕阳中。

蓬鬓千茎雪，芦花两岸风。烹鲈吹荻火，隔岸呼儿童。
雪中赏横枝梅花
喻良能（宋代）

横枝梅花最先开，影着清浅无纖埃。
寿阳妆额依然在，姑射冰纖何处来。
无数雪花新点缀，几番霜鬓独徘徊。
想见怀安官道侧，十里洁白如琼瑰。
亲祀南郊诗
蔡襄（宋代）

天畀元统，赤运开祉。
圣祖神宗，海域平砥。
思皇真考，岳封汾祀。
海系戎胡，包束戈矢。
丕显灵德，光被万里。
民寿而康，恩及萧苇。
恭惟皇帝，继文之始。
兢兢日慎，夙夜勤只。
哀怜困穷，有如在已。
惟刑是卹，弗繇怒喜。
躬服俭约，黜弃浮侈。
罔有逸欲，日惟三纪。
大中则经，兴亡则史。
阴阳时序，日纬躔轨。
乐律本原，礼法根柢。
兵韬术数，万微精旨。
该通变贯，咸烛厥理。
岁舍壬午，盗发南鄙。
帝曰汝青，治办行李。
毋大诛割，定患则已。
猎猎灵旗，启道径指。
凶渠踣仆，俘徒授耳。
岭服既平，勋赏周被。
封殁录孥，门房晔暐。
粤兹明年，农家丰美。
廛庐积腐，庾漕储峙。
帝咨相臣，匪台德尔。
穹昊眷赍，祖考佑俾。
何施不报，将祀郊畴。
号令四下，若建瓴水。
荒服述职，奔走输委。
仲冬丙寅，斋寝以俟。
先时霾晦，飚籁号起。
真意益庄，降鉴伊迩。
夜漏适中，星露云靡。
大辂既驭，清阳出晷。
休光无垠，令容有伟。
爰翊殊庭，奠享仙机。
高灵委蛇，元气旭卉。
阴施自远，大功续似。
拥格纯禧，益厚丕址。
入宿庙下，月魄初朏。
龙章采藻，瓒爵擎跪。
拜于祢宫，慈颜仅咫。
至诚馨香，甘荐滫随。
哀念劬劳，譬瞻岵屺。
濯泪沾珪，将逡复止。
京都之南，崇丘迤逦。
飞螭蹑尘，法乘徐柅。
地环帟幄，霄揭隅雉。
警角飘萧，彀骑连累。
言降言陟，实惟告已。
烛错宵明，坛圪空紫。
交佩陆离，庶旄飒纚。
乐变神格，列周甲癸。
三后咸在，上苍临视。
皇皇富媪，从执笾簋。
七精闪忽，五镇瑰玮。
星官下翔，涛祗腾跱。
等级卑高，食饮嘘哆。
欣歆告言，奏福来底。
更御步辇，夹途军垒。
钲鼓惊轰，跳呼牛鬼。
异域穷陬，黄发稚齿。
动荡成波，欢喧成市。
端闱停午，玉色尚扆。
赦泽春行，幽加蛰蚁。
废滞振拔，垢瑕刷洗。
宽贷赋取，削减逋诡。
皇帝慈孝，下民胥擬。
皇帝恩仁，四国倾倚。
皇帝曰咨，群公卿士。
舜隆联夔，商圯朋噽。
孰忠予是，孰谗予匪。
入官多门，孰予窒弭。
蓄兵过制，孰予究揣。
百姓窘穷，其患孰驰。
外夷狃骄，其强孰箠。
驱人以法，曾莫如耻。
化民成俗，曾莫发礼。
百官敕业，相予表里。
登任俊良，划斥奸宄。
天锡帝年，万有亿秭。
天锡圣嗣，诜诜众子。
乾刚不息，章明度揆。
无疆惟民，惟帝其侍。
雨中排闷兼呈巫维贞 其四
佘翔（明代）

羁栖魂欲断，暮雨不堪闻。怀土怜王粲，谈玄愧子云。

灯悬金粟影，炉带玉兰薰。芳草王孙路，何当醉里分。
寄题王才臣南山隐居六首·竹亭
魏了翁（宋代）

西山抱孤洁，淇水凝寒绿。
古来长安道，多少閒草木。
灯花一首赠王十六
苏轼（宋代）

金粟钗头次第多，起看缺月带斜河。
悬知瑞草桥边夜，笑指灯花说老坡。
舞鹤四绝 其一
岳珂（宋代）

九皋仙子老芝田，小立清池阿那边。忽作霓裳羽衣舞，天机未信祇鱼鸢。
饮酒二十首同苏翰林先生次韵追和陶渊明一
晁补之（宋代）

少贱足可喜，险阻更尝之。
为亲谋斗粟，无意出竞时。
缅焉效一官，报国方在兹。
宁当不恤纬，对酒怀忧疑。
学道恨力浅，中遭世网持。
过望亭六首
杨万里（宋代）

窗间雨打泪新斑，破处风来叫得酸。
若是诗人都富贵，遣谁忍饿遣谁寒。
雪
俞德邻（宋代）

卧听窗外扑春虫，逗晓緌緌搅太空。万径千山孤鸟绝，八荒四海一云同。

寒声静起瀌浮外，生意深藏肃杀中。乘兴俓思游剡曲，狼烽明灭又天东。
题子温侄舫斋
张扩（宋代）

江湖著身鸥作邻，平生踏浪不踏尘。晚从阛阓寄行李，旋饰舫斋聊写真。

夜阑阙月云头涌，风月填窗不成梦。团栾十口似浮家，颠倒一生如破冢。

君看世事风打头，奔涛溅浪何时休。不如问钱多买酒，万斛与君共拍浮。
挽沈晏如
许棐（宋代）

不信诗人一例穷，如公半世又成空。湖边便欠寻梅友，篱下应无采菊翁。

雪片堆平闲药灶，雨声敲碎旧渔篷。墓铭吟稿儿封寄，血泪斑斑浣纸红。
朝中措·樱桃花下玉亭亭
元好问（金朝）

樱桃花下玉亭亭。随步觉春生。处处绮罗丛里，偏他特地分明。处华似水，棠梨叶吐，杨柳新成。不是低鬟一笑，十分只是无情。
题山水图二首 其一
萧镃（明代）

青山何岧峣，下有嘉树林。高亭昼闲敞，窗户含层阴。

前村夜来雨，石濑张素琴。好鸟鸣檐间，始知春意深。

迥无外物累，嘿处抱冲襟。对此案上书，悠悠千载心。

安得谢尘羁，扁舟谐远寻。
延平次赵纠曹韵十四首·野亭
陈宓（宋代）

春来一登眺，快见耕与桑。
初冬拟丰乐，为酒升此堂。
古松
王安石（宋代）

森森直干百余寻，高入青冥不附林。
万壑风生成夜响，千山月照挂秋阴。
岂因粪壤栽培力，自得乾坤造化心。
廊庙乏材应见取，世无良匠勿相侵。
病起示众
释重显（宋代）

门掩还同岁月摧，石窗经雨积莓苔。一床枕簟净名老，时见断云孤月来。
麟德殿宴百僚
李适（唐代）

忧勤承圣绪，开泰喜时康。恭己临群后，垂衣御八荒。

务闲春向临，朝罢日犹长。紫殿初筵列，彤庭广乐张。

成功归辅弼，致理赖忠良。共此欢娱事，千秋乐未央。
把手吟
邵雍（宋代）

富贵把手，贫贱掣肘。
贫贱把手，富贵掣肘。
金石之交，死且不朽。
市井之交，自难长久。
鹿溪逸兴为郯城尹洪启明题
林廷模（明代）

鹿溪溪头结茅屋，溪水过门清可掬。黛浓玉削溪上山，掩映溪花与溪竹。

住溪主人元不凡，醒心却爱溪潺湲。草坐每分溪畔石，书声时出溪云间。

一从鹏翮同风举，天北天南几寒暑。清风明月故须吾，墨绶铜章乌用汝。

何如临溪濯缨尘，沙鸥盟事堪重陈。尊酒斜阳閒放棹，断矶春水晴垂纶。

浅深况免波涛恶，十年旧梦今方觉。诗筒茶鼎老生涯，藜杖芒鞋醉行乐。

吁嗟此乐人少知，名场利路分多岐。柴桑千载卓哉见，北山当日胡为移。

芙蓉水通松菊径，秋江景亦鹿溪胜。便须拂袖归去来，与君重续山阴兴。
春日别同志
释智圆（宋代）

路歧南北与东西，竚立迟迟惜解携。
忍向离亭折杨柳，晚花零落杜鹃啼。
游醉翁亭
周紫芝（宋代）

醉翁诗里识滁山，蚤岁神游只梦间。云外浅寒欺短帽，马头深秀得烟鬟。

时携妓女人犹说，倒著接䍦谁与还。文物风流今扫地，乱泉空绕玉孱颜。
题南金慎独斋
陈天麟（宋代）

圣道不可穷，探取随己欲。平生所受用，政可一言足。

子思著中庸，暗室戒慎独。危微恐惧心，此念施已熟。

学从西洛来，标榜相品目。袖手看屋梁，表表知鸿鹄。

谁知胸中尘，往往盈斗斛。伋也而有知，宁不贻彼忸。

吴侯蚤作吏，未肯事边幅。得妙自圣处，了不关世俗。

颇知幽隐中，日月所照烛。不敢欺秋毫，高情洁冰玉。

愿言从君游，著鞭蹈前躅。
鹧鸪天·谁把璇玑运化工
魏了翁（宋代）

谁把璇玑运化工。参旗又挂玉梅东。三三律琯声馀亥，九九玄梅卦起中。新岁月，旧游从。一觞还似去年冬。人间事会无终极，分付翘关老令公。
颂一百则
释重顯（宋代）

公案圆来问赵州，长安城里任闲游。
草鞋头戴无人会，归到家山便即休。
浪淘沙 惜春 见《众香词》、《词综》、《词雅》、《昭代词选》
顾之琼（清代）

风静绮窗闲。一任妆残。昼长何事倚栏干。好梦不来春便去，几度芳年。

极目楚江寒。烟棹平澜。月欺津渡雨欺山。帘外柳花飞絮也，因甚阑珊。
次韵程给事郡斋即事
赵抃（宋代）

望中吴越不为赊，止隔涛江便一涯。台沼赐湖非俗地，蓬瀛标一属仙家。

僧居壁古多留句，吏事庭虚只放衙。胜绝东方无复道，当年元相有诗誇。
笛家 用耆卿韵
朱雍（宋代）

镶质仙姿，缟袂清格，天然疏秀。静轩烟锁黄昏后。影瘦零乱，艳冷珑璁，雪肌莹暖，冰枝萦绣。更赋风流，几番攀赠，细拈香盈手。与东君、叙暌远，脉脉两情有旧。
立久。阆苑凝夕，瑶窗淡月，百琲寻芳，醉玉谈群，千钟酹酒。向此，是处难忘瘦花，送远何劳垂柳。忍听高楼，笛声凄断，乐事人非偶。空馀恨，惹幽香不灭，尚沾春袖。
春游曲
宋登春（明代）

江南春草芳，江北柳条长。玉面城中女，金鞍塞上装。

长兄游狭子，夫婿孝廉郎。夹毂休相问，持乎慎所防。
登盘山怀湘南邓湘皋廉
林遇春（清代）

洞庭南望重踟蹰，野色苍凉落木疏。春水绿波人去后，秋山红叶雁飞初。

飘零张俭还为客，憔悴长沙尚著书。频向天涯遥极目，故人消息近何如。
赋得乱山残雪后
董其昌（明代）

严更馀朔雪，处处点苍山。风磴吹花急，阴厓积素閒。

寒光断续起，冥色有无閒。谁向岩之曲，翛然独闭关。
秋日即目
李世民（唐代）

爽气浮丹阙，秋光澹紫宫。衣碎荷疏影，花明菊点丛。

袍轻低草荷，盖侧舞松风。散岫飘云叶，迷路飞烟鸿。

砌冷兰凋佩，闺寒树陨桐。别鹤栖琴里，离猿啼峡中。

落野飞星箭，弦虚半月弓。芳菲夕雾起，暮色满房栊。
暇日寓怀寄朝中亲友
薛能（唐代）

命与才违岂自由，我身何负我身愁。临生白发方监郡，

遥耻青衣懒上楼。过客闷嫌疏妓乐，小儿憨爱□貔貅。

闲吟一寄清朝侣，未必淮阴不拜侯。
谪星绝笔（此娄圣妃西江绝笔也。庚申二月，
彻鉴堂（明代）

画虎屠龙叹旧图，血书才了凤睛枯。
迄今十丈鄱阳水，流尽当年泪点无。
暮归沙堤
王恭（明代）

十里黄沙海上头，数株榕叶半沧洲。西风禾黍平侵户，落日云沧远带楼。

雁影萧萧孤笛暮，砧声杳杳几家秋。候门稚子牵衣笑，不省微霜著敝裘。
送彬禅客
章甫（宋代）

越王楼畔彬禅客，为法南游蚤出关。
曾驾铁船冲巨浪，又携锡杖过他山。
梦回故国非无侣，身比孤云只独閒。
君到诸方如问我，年来多病鬓毛斑。
过石湖关
虞俦（宋代）

北关险处绝攀跻，牧马休教识玉溪。他日君王如有问，固应曾说到淮西。
怀保宁聪老
刘克庄（宋代）

秣陵一见叹魁梧，每恨斯人不业儒。
几度剧谈俱抵掌，有时大醉劝留须。
探梅尚忆陪山屐，煨芋何因共地炉。
我已休官师退院，肯来林下卓庵无。
杨柳怨
林泉生（宋代）

杨柳愁春江，何事多离别。年年枝上青，日日行人折。

安得如桃李，当使人娱悦。
夜坐吟
李白（唐代）

冬夜夜寒觉夜长，沉吟久坐坐北堂。
冰合井泉月入闺，金缸青凝照悲啼。
金缸灭，啼转多。掩妾泪，听君歌。
歌有声，妾有情。情声合，两无违。
一语不入意，从君万曲梁尘飞。
遣悲怀 其三
王松（宋代）

谆嘱弥留际，遗赀纳小星。恐郎身复病，累妾目难瞑。

怕过伤心地，为延得道僧。营斋发宏愿，绣佛写金经。
满江红（甲午宜兴赋僧舍墨梅）
李曾伯（宋代）

姑射山人，仙去后、唯存标格。犹赖有、墨池老手，草玄能白。留得岁寒风骨在，岂烦造化栽培力。有世间、肉眼莫教看，非渠识。

元不夜，枝何月。元未腊，花何雪。最孤高不受，多情轻折。只有暗香天靳予，黄金作指难为术。更若将、解语付真真，空成色。
范石湖东归过乡国名之芙蓉城余以季夏来游适
程公许（宋代）

振袂芙蓉城里游，香风十里劝人留。
瓦盆最恨廉泉陋，归与夸张定自羞。
洛花已开报潞公
范纯仁（宋代）

花开朝夕望车尘，花意慇勤恰似人。晴日暖风催更急，看看开遍洛阳春。
及第谢恩和御赐诗韵
陈亮（宋代）

云汉昭回倬锦章，烂然衣被九天光。
已将德雨平分布，更把仁风与奉扬。
治道修明当正宁，皇威震叠到遐方。
复讎自是平生志，勿谓儒臣鬓发苍。
代上阆中章使君
李流谦（宋代）

九区混轨文，正宁垂衣裳。
公家转洪钧，一气斡混茫。
蛮夷奉琛贡，月窟东扶桑。
至今有遗黎，盛德登乐章。
溢庆久愈衍，丹穴俱鸾凤。
祖烈肖挺挺，德音续琅琅。
尊彛琢璠玙，荐庙流中黄。
铜符专城居，健翼翕不张。
黼座录故家，云路登方将。
省寺窥步武，禁闼觇翱翔。
相门出鼎槐，八叶有前芳。
一樗无所村，拥肿蔽道傍。
门户岌重大，挽首惭肯堂。
得邑万山间，昼夜鞭跛{左牛右羊}。
斗升赖急养，山海祈深藏。
古人重已知，漆炭固未偿。
靴板庭趋初，躔宿望煌煌。
委身大炉冶，正惧呵不祥。
丹鼎偿可舐，鸡犬同飞扬。
寄赵青山同舍档四首
汪元量（宋代）

六馆风流不可寻，形骸土木泪痕深。
有时咄咄空书字，俗子宁知我辈心。
台阳八景
觉罗四明（清代）

顾盻扶桑以东，阳乌吐气如虹。海底鲸鲵惕息，群游化日融融。
张万福
徐钧（宋代）

伏阁朝廷一谏官，白头武将亦欢颜。
要知此喜非私喜，为救孤忠去巨奸。
邻山县道上作
陆游（宋代）

微雨晴时出驿门，乱莺啼处过江村。
挽花醉袖沾余馥，迎日征江借小温。
客路一身真吊影，故园万里欲招魂。
鬓毛无色心犹壮，藉草悲歌对酒尊。
窗影
弘历（清代）

旋旋流光窗外移，碧梧桐影写孙枝。何人屋漏诚无愧，触处成差愧自知。
望月有怀（一作康庭芝诗，一作沈佺期诗）
宋之问（唐代）

天使下西楼，含光万里秋。台前似挂镜，帘外如悬钩。

张尹将眉学，班姬取扇俦。佳期应借问，为报大刀头。
谩兴三绝呈良夫 其二
王畦（元代）

芍药初开第一枝，翻阶国色玉参差。当年记得平山下，花里时将凤管吹。
懒庵
方岳（宋代）

坐兀忘昼长，睡熟苦夜短。一衲六十年，肘见不渠管。

华鲸撼林樾，饭香云子盌。欠伸起卧堂，云何师不懒。
轼以去岁春夏，侍立迩英，而秋冬之交，子由
苏轼（宋代）

两鹤摧颓病不言，年来相继亦乘轩。
误闻九奏聊飞舞，可得徘徊为啄吞。
能寐吟
邵雍（宋代）

大惊大寐，大忧不寐。
大伤不寐，大病不寐。
大喜不寐，大安能寐。
何故不寐，湛於有累。
何故能寐，行於无事。
暑雨忆衢州一绝
苏籀（宋代）

衣裳俎豆信华风，酒圣茶颠倚独松。
夏屋渠渠听聚雨，数寻竹外泻琤淙。
寄梓州才
赵抃（宋代）

锦城匝地清风起，为得梓州书一纸。莫问分符隔两川，水月东西共千里。
喜雪 其二
朱翌（宋代）

今年吉利好人逢，万玉妃来各驭风。客坐暖浮茶乳白，夜堂春动烛花红。

心存帝所元非梦，化出天城不用工。却怪浩歌韩吏部，巧分垤处与坳中。
钱竹岩之官清远
释居简（宋代）

帆挂之清远，潮来驾浊流。火云方振虐，仙舄自生秋。

拔宅虽浮汎，逢山得款留。一夔携骥子，几度访羊裘。

景尽孤台胜，题分庾岭幽。风餐愁欸乃，水宿贯钩辀。

文采休藏豹，诗盟莫冷鸥。神明毋自鄙，蛮瘴不胜瘳。

单父鸣弦外，巴东野水头。鼎钟馀事业，一德配灵脩。
寄宛陵陈丈
周孚（宋代）

莫云低处是江东，病眼凄迷夕照红。千里相望空咄咄，一书欲寄竟匆匆。

已休心迹嚣尘外，更付功名笔研中。遥想家居老彭泽，晚年身世只僧同。
野岸花
李龏（金朝）

红枝欲尽紫枝殷，少有行人辍棹攀。芳草陇边回首客，肯将荣落意来看。
又追和功父病起寄谢之韵
杨万里（宋代）

霜何曾傍绣帘寒，酒不能令客脸丹。
勤向竹庐温手脚，嬾寻铜镜正衣冠。
无人孤坐月将落，拥鼻清吟夜向阑。
忽忆约斋诗债在，自吹灯火起来看。
西地锦
韩智玥（清代）

宛转金铺春暮，翩跹绣褥寒迟。雨香云片披零下，东风着意禁持。
君马黄
陆次云（清代）

君马黄，臣马白。君执圭，臣执璧。君意皇皇臣翼翼，四海会同来有绎。

和在镳，鸾在轼，骄骄八骏不齐色。驰驱不向昆仑陟，马之良，良以德。
宏智禅师赞
释智遇（宋代）

金凤初鸣，玉人启户。
露冷风高，子归就父。
调笑
晁补之（宋代）

艳独惊郎。踏堤共唱襄阳乐。轲峨大め帆初落。宜城酒熟持勤郎，郎今欲渡风波恶

波恶。倚江阁。大め轲峨帆夜落。横塘朱户多行乐。大堤花容绰约。宜城春酒郎同酌。醉倒银缸罗幕。
赠梁道人
苏轼（宋代）

采药壶公处处过，笑看金狄手摩挲。
老人大父识君久，造物小儿如子何。
寒尽山中无历日，雨斜江上一渔蓑。
神仙护短多官府，未厌人间醉踏歌。
蜡梅
武衍（宋代）

赋得姿容类至中，哨枝宿叶又春风。
品题虽入江梅谱，可惜名同韵不同。
善权即事十首 其二
李纲（宋代）

十日荆溪雪未晴，敲冰聊作善权行。最怜击碎琼瑶片，欲爱长权环佩声。

百仞岩端仙梵过，千株松下老僧迎。斯游自觉平生少，颇怪淹留景太清。
题灞桥图
员兴宗（宋代）

百篇醉倒长安市，古今只数骑鲸李。何事骑驴踏玉沙，诗叟一寒乃如此。
题鹰猎兔画
和凝（五代）

虽是丹青物，沈吟亦可伤。君夸鹰眼疾，我悯兔心忙。

岂动骚人兴，惟增猎客狂。鲛绡百馀尺，争及制衣裳。
和张可投诗十首
王洋（宋代）

楚楚才名六尺身，此间襟度有殊珍。
瓶无馀粟难论富，箧有风光不似贫。
和用明梅十三绝
胡寅（宋代）

指数春回驱岁寒，催令花落鼻先酸。
要须晴昊开芳草，乱插繁华足意看。
寄殷尧藩
许浑（唐代）

直道知难用，经年向水滨。宅从栽竹贵，家为买书贫。
就学多新客，登朝尽故人。蓬莱自有路，莫羡武陵春。
陈提举 其二
林希逸（宋代）

岭海清声玉雪如，门庭尤峻是閒居。吹嘘昔日班扬赋，受用馀年老易书。

亭列百间多筑圃，舟移数里自穿渠。春来红紫应岑寂，花外无因见小车。
题海天石屋香谷邵公刻像
杨延俊（清代）

文庄遗址榛莽中。先生追复成钜功。祠墓修筑成崇隆。

保此胜迹垂无穷。至今遗老犹称公。窈窕石屋倚高峰。

表章潜德图仪容。人间天上寻芳踪。屈指今年百岁翁。
雨后访田家
刘应时（宋代）

一雨及时晴又佳，江村农父话喧哗。
旋炊麦饭非常饱，笑指苗田不用车。
有眼何曾识朝市，逢人只喜话桑麻。
此间賸有渔樵地，容我帝边著一家。
病起
白玉蟾（宋代）

我爱山水清，淘洗诗中俗。
朅来山水间，白昼卧茅屋。
天公知此癖，复还我以病。
病中翫山水，诗句觉愈胜。
我欲抱病吟，生怕病忽愈。
锢口莫汤药，静对山水语。
君看病中句，不特苦且清。
长如酒后时，雄吟畏酒醒。
行带琼台云，随风下山去。
回首山上菴，记在猿啼处。
小隐园诗
李龏（金朝）

衮衣一返上清槎，五十年间在咄嗟。夜鹤不归猿亦死，一丘明月冷梅花。
次韵宋尚书山居·见南山亭
方岳（宋代）

能令诗腹化神奇，香到黄花秋力微。
我醉悠然山亦醉，竹深啼鸟自忘机。
有酒相与饮
徐瑞（宋代）

有酒相与饮，无酒但啜茶。人情贵真实，岂在崇浮夸。

高人赏我贵，谓悃愊无华。世士乃不然，传食谤且誇。

更欲论施报，终身置齿牙。乾糇或速愆，口体亦可嗟。

清风郭与茅，千古无以加。去去欲语谁，挈瓶灌吾瓜。
济南行宫海棠辛酉二月客济南作
张之洞（清代）

旧苑閒廊雨露新，红芳曾飐属车尘。柔条妍似初中酒，小萼秾如乍点唇。

千里黄河惊北徙，百年銮辂罢东巡。三齐处处传烽火，犹有猗傩媚好春。
画云鸿振羽图题送陈掌教
张宁（明代）

东方有佳士，文质何彬彬。昔为待沽玉，今备充廷珍。

朗诵商周诗，默会羲文神。言词夙华雅，步履弥精纯。

初疑鹿鸣晚，为感鸿飞循。江干寡俦侣，磐石多来宾。

矰缴既云远，稻粱安足勤。进止各有节，险易常相因。

弦琴古坛树，载艺清池芹。眷兹十年来，渐觉寒毡春。

陵陆日已迈，逵路日已臻。祥云动四表，孤征戾中旻。

奋逐鹍鹏风，扬随鸾凤尘。峨峨金阙楼，溶溶玉河津。

刷翎补干羽，万舞仪章新。
和通判朝奉宋丈 其二
彭汝砺（宋代）

未忍田间老此生，衰迟已觉怯修程。频频彼似鸒斯党，踽踽吾非杕杜行。

云影昼迷芝岭路，水声夜到凤林城。仆夫不见人忧思，未晓匆匆已抗旌。
雪残香荔支复荣
屈大均（明代）

去腊南天苦雪侵，珊瑚冻折荔支林。春来香玉魂都返，翠作炎霞影尽阴。

火齐即看红日乱，瑛盘更沃碧泉深。新州核小真难得，冰雪全空姑射心。
虞美人
苏轼（宋代）

持杯遥劝天边月。愿月圆无缺。持杯更复劝花枝。

且愿花枝长在、莫离披。

持杯月下花前醉。休问荣枯事。此欢能有几人知。

对酒逢花不饮、待何时。
感古十首
胡仲弓（宋代）

杜康精酒法，陆羽修茶经。
标致虽不同，均是劳吾形。
采薇及茹芝，亦掇天地英。
玄酒非麴糵，或可通神明。
天不生杜陆，人间无醉醒。
两竹
许青麟（清代）

潇湘一枕梦初圆，千个团栾濯碧涟。且待新晴凉月出，携琴试与和流泉。
看美人舞剑
何瑶英（明代）

出匣电飞掣，纤腰气激昂。龙泉腾月白，秋水耀星光。

娇艳英雄托，恩仇生死忘。深闺修剑术，珍重在行藏。
小饮示幕府
叶梦得（宋代）

边书日夜急，王旅方徂征。我非刘越石，长啸徒登城。

缅想豺与虎，行当筑鲵鲸。传车日边来，风雷走天声。

黄旗三面至，捷奏纷纷横。天险限南北，长江正东倾。

诸君亦良苦，唾口争请缨。谁云凌烟阁，自昔无书生。

卮酒安足辞，勉当建雄名。
偈颂七十六首 其十一
释师观（宋代）

断人性命，不劳馀刃。四海一家，风恬浪静。
中秋闱中陪家贻上郑次公两主考公宴贡院
王维坤（清代）

峨嵋天际月华凉，同上南楼望帝乡。东壁云霞新翰墨，西风禾帝旧宫墙。

鱼凫乍辟怜三户，骏骨难求负九方。惟有百花潭尚在，共携杯酒问沧浪。